天童山交禪師塔銘辭
作者：黄龜年
朝代：宋

paragraphs: 西來誰露真消息，教外別傳要端的。
黄龍佛法付兒孫，臨濟宗風本奇特。
珍重天童老古錐，聲名四海日星垂。
當年一喝獅子吼，狐貍望風而避之。
直截機鋒難湊泊，摘葉尋枝何太錯。
滿堂龍象競交參，側耳惟聆師一諾。
虛空撲落水流東，護塔松楸長舊叢。
龜毛拂子三千丈，光彩流傳太白峰。